Humbertus, Dei gratia Bisuntine sedis humilis minister, Lamberto venerabili priori de Alta Petra suisque successoribus canonice sustituendis, rei geste noticiam in perpetuum. Episcopalis officii sollicitudo non modica nos instanti pungit aculeo, quatenus justis et maxime ecclesiarum peticionibus benignum prebeamus assensum. Eapropter, venerande prior Lamberte, tuis et fratrum tuorum multis supplicacionibus emollitus, plurimum tamen amore loci ductus, tibi et ecclesie, cui Deo actore presides, donamus et jure perpetuo tenendam concedimus ecclesiam de Venna, in honore sancti Johannis euvangeliste consecratam, et sigilli nostri testimonio eam cum suis appendiciis tibi et per te tuis successoribus confirmamus. Et ne quis pro ea ulterius te vel ecclesiam tuam inquietare presumat, anathematis sentencia prohibemus. Testes sunt Petrus, abbas Sancti Vincencii; Guichardus, prior Sancti Pauli; Vuilencus archidiaconus; magister Stephanus. Data est ecclesia ista salvo jure nostro et ministrorum nostrorum.